ลำน้ำแห่งชีวิตกับจิตอาสาในชุมชน เก็บวัชพืชในลำน้ำสู่การทำปุ๋ยหมัก
ลำน้ำแห่งชีวิต กับจิตอาสาในชุมชน 

ลำน้ำหนองคาด หนองเลิง เป็นหนองน้ำที่คอยหล่อเลี้ยงประชาชน ในพื้นที่ตำบลสามผง อำเภอศรีสงคราม จังหวัดนครพนม ให้มีน้ำเพื่อการอุปโภค บริโภค ตลอดจนเพื่อการเกษตร ซึ่งปัจจุบันกำลังประสบกับปัญหาลำน้ำตื้นเขินเนื่องมาจากมีวัชพืชจำนวนมาก เจริญเติบโตมาขวางทางน้ำ ส่งผลให้น้ำเปลี่ยนทิศทางการไหล ในช่วงฤดูฝนจะเกิดน้ำท่วม ขณะที่ฤดูแล้งจะมีน้ำไม่เพียงพอและด้วยทุกคนต้องการสร้างให้หนองน้ำแห่งนี้กลับมามีชีวิตดังเดิม จึงเป็นที่มาของโครงการจิตอาสาเพื่อการพัฒนาลำน้ำกับชีวิต บนวิถีแห่งความพอเพียง เพื่อประโยชน์และความสุขของประชาชน 
นายคำผิว โสภา ผู้นำชุมชน กล่าวว่า ประชาชนที่สมัครเข้าร่วมโครงการจิตอาสาฯ มีทั้งสิ้น 3 หมู่บ้าน ประกอบไปด้วยบ้านไทยสบาย บ้านไทยเจริญและบ้านแค ประมาณ 200 กว่าคน ในช่วงฤดูฝนชาวบ้านจะลงไปเก็บวัชพืชก็จะลำบากเล็กน้อย เพราะมีน้ำมาก บางที่ลึกถึง 2 เมตรกว่า ซึ่งทางจังหวัดและหน่วยงานทหารได้เข้ามาช่วยเหลือกำจัดวัชพืชในพื้นที่ประมาณ 5 ไร่  
ขณะเดียวกันเมื่อมีการนำวัชพืชขึ้นจากหนองน้ำแล้ว คณะจิตอาสา นำวัชพืชมาทำปุ๋ยหมัก เพื่อใช้ประโยชน์ทางการเกษตร นายคำผิว โสภา ผู้นำชุมชน กล่าวว่า การวางแผนบริหารจัดการปุ๋ยก็จะระดมทุนกัน ครั้งแรกคนละ 500 บาท ก็จะได้ปุ๋ยคนละตันครึ่ง หรือประมาณ 30 กระสอบ ส่วนที่เหลือก็จะขายให้เพื่อนบ้านที่ต้องการในราคากระสอบละ 200 - 250 บาท เพื่อนำมาเป็นต้นทุนในครั้งต่อไป ทั้งเป็นการปลูกจิตสำนึกให้คนในชุมชนเข้ามามีส่วนร่วมในการดูแลแหล่งน้ำ 
และนี่เป็นเพียงหนึ่งตัวอย่างของคณะจิตอาสาที่ออกมาร่วมแรงร่วมใจกันในการบำเพ็ญประโยชน์ เพื่อคืนความอุดมสมบูรณ์ให้กับแหล่งน้ำของชุมชน ทำให้ทุกคนมีวิถีชีวิตที่น่าอยู่และยั่งยืน บนความพอเพียงตามแนวทางพระราชดำรัสของพระบาทสมเด็จพระปรมินทรมหาภูมิพลอดุลยเดช บรมนาถบพิตร